b'\n_START_ARTICLE_\nMiljutin \xc5\xbdeljeznov\n_START_SECTION_\n\xc5\xbdivljenje in delo\n_START_PARAGRAPH_\nMiljutin \xc5\xbdeljeznov, brat publicista in prevajalca Du\xc5\xa1ana \xc5\xbdeljeznova, ki se je rodil o\xc4\x8detu profesorju Ivanu \xc5\xbdeljeznovu in materi pisateljici Marijani \xc5\xbdeljeznov-Kokalj, je v rojstnem mestu obiskoval klasi\xc4\x8dno gimnazijo (1940\xe2\x80\x931948), ter nato nadaljeval \xc5\xa1tudij na ljubljanski FE (\xc5\xa1ibki tok) in 1954 diplomiral. Magisterij je kon\xc4\x8dal 1964, in 1965 doktoriral z disertacijo Sosedstveni pojav pri premih vzporednih tokovodnikih kro\xc5\xbenih prerezov. (COBISS)_NEWLINE_Zaradi sodelovanja z OF je bil 1943 izklju\xc4\x8den iz gimnazije. V letih 1953\xe2\x88\x921958 je bil zaposlen na In\xc5\xa1titutu za elektrozveze v Ljubljani, od 1958-1992 pa na ljubljanski FE, od 1977-1992 kot redni profesor za podro\xc4\x8dje teorije elektromagnetnega polja in osnov elektrotehnike. Od 1975 je predaval tudi na Vi\xc5\xa1ji tehni\xc5\xa1ki \xc5\xa1oli v Mariboru. V letih 1967\xe2\x88\x921981 je sodeloval z Belorusko dr\xc5\xbeavno univerzo v Minsku in Moskovskim energetskim in\xc5\xa1titutom v Moskvi. _NEWLINE_Samostojno in v soavtorstvu je objavil okoli 100 strokovnih del, od teh 5 samostojnih publikacij. Napisal je u\xc4\x8dbenike Osnove teorije elektromagnetnega polja (1971), Poglavja iz teorije elektromagnetnega polja (1976) in Osnove elektrotehnike I (1989); skripta Koordinatni sistemi (1963) in Problemi iz teoreti\xc4\x8dne elektrotehnike (1967). Iz ru\xc5\xa1\xc4\x8dine je prevedel knjigo Od umetnih satelitov k medplanetarnim poletom (A. A. \xc5\xa0ternfeld, 1958), ki je prvo delo v sloven\xc5\xa1\xc4\x8dini s tega podro\xc4\x8dja, pomembno zaradi novega izrazoslovja. Za svoje delo je prejel ve\xc4\x8d odlikovanj in priznanj.'